Dek my versekering my besigheid se inkomsteverlies? - Corona Krisissentrum
Tuis / COVID-19 / Dek my versekering my besigheid se inkomsteverlies?
Dek my versekering my besigheid se inkomsteverlies?
Ons is almal bewus daarvan dat die inperkingstydperk tot einde April hierdie jaar verpligtend was en dat slegs enkele ondernemings as noodsaaklike dienste beskou was. Van 1 Mei af kon sekere ondernemings weer hulle deure oopmaak, maar vir talle ander ondernemings was die stryd nog vêr nie verby nie. Die gevolg was dat die meeste ondernemings vir hierdie tydperk gesluit moes bly en ook verder gesluit moet bly, wat gevolglik lei tot 'n verlies aan inkomste. Daar is sekere ondernemings en individue wat ten minste die luukse het om van die huis af te werk. Dit is egter nie 'n luukse wat talle ander ondernemings tans het nie en sommige is baie afhanklik van die fisiese perseel van die onderneming self.
Die vraag ontstaan nou of jou versekering die inkomsteverlies van jou onderneming sal dek. Die antwoord is nie so eenvoudig nie omrede die antwoord meer op feitlike inligting as wetlike inligting gebaseer is en is slegs afhanklik van die spesifieke bepalings van jou versekeringskontrak.
Ander aspekte wat in ag geneem moet word, is dat versekeringskontrakte gewoonlik:
'n spesifieke tydraamwerk voorstel waarbinne jy jou eis moet indien (meestal 30 dae na die aanbreek van elke gebeurtenis; dit hang egter af van die bewoording van die kontrak);
'n lang lys vereistes stel waaraan jy moet voldoen; en
'n ingeboude beperking-van-aanspreeklikheidklousule het.
Dit is dus van kardinale belang dat jy so gou as moontlik regsadvies inwin om vas te stel of jou versekeringskontrak jou spesifieke verlies aan inkomste dek en om te verseker dat jy betyds aan die vereistes voldoen om teleurstelling te voorkom.
Dit is ook raadsaam om regsadvies in te win voordat jy 'n versekeringskontrak onderteken om te verseker dat die kontrak voldoende voorsiening maak vir jou spesifieke behoeftes. Die doel van 'n versekeringskontrak is om jou te dek teen risiko en in ruil daarvoor betaal jy die maandelikse premies. Sorg dat die premies nie tevergeefs betaal word nie en dat jy gedek is wanneer jy dit die nodigste het.